PRM ซื้อหุ้น “Big Sea” ล็อตแรก 1.4 พันลบ. รับรู้รายได้ทันที Q2/61
PRM ซื้อหุ้น “Big Sea” ล็อตแรก 1.4 พันลบ. รับรู้รายได้ทันที Q2/61
3 ก.ค. 2561

บริษัท พริมา มารีน จำกัด (มหาชน) หรือ PRM เปิดเผยผ่านระบบสารสนเทศตลาดหลักทรัพย์แห่งประเทศไทย (ตลท.) ว่า ตามมติที่ประชุมบริษัท ครั้งที่ 3/2561 ซึ่งประชุมเมื่อวันที่ 22 มี.ค. 61 อนุมัติให้บริษัทเข้าทำรายการได้มาซึ่งสินทรัพย์ โดยการเข้าซื้อหุ้นสามัญทั้งหมดจำนวนทั้งสิ้น 360,000 หุ้น ในบริษัท บิ๊ก ซี จำกัด (Big Sea) ซึ่งเป็นบริษัทขนส่งน้ำมันทางทะเลให้กับธุรกิจน้ำมันในประเทศไทย จากผู้ถือหุ้นเดิมของ Big Sea โดยปราศจากภาระผูกพัน ในราคาซื้อขายรวมกันทั้งสิ้นไม่เกิน 2,900 ล้านบาท โดยชำระราคาซื้อขายเป็นเงินสด และแบ่งการเข้าซื้อหุ้นใน Big Sea ดังกล่าวออกเป็น 2 ช่วงนั้น
ล่าสุด เมื่อวันที่ 1 ก.ค. ที่ผ่านมา บริษัทได้เข้าซื้อหุ้น Big Sea จากบริษัท ทีดับบลิวที จำกัด ในราคาซื้อขายหุ้นทั้งสิ้น 1,400 ล้านบาท จำนวน 252,000 หุ้น ซึ่งคิดเป็นร้อยละ 70 ของหุ้นที่ออกจำหน่ายแล้วทั้งหมดใน Big Sea โดยการซื้อขายหุ้นดังกล่าวได้กระทำเสร็จสิ้นแล้ว ส่งผลให้ Big Sea ถือเป็นบริษัทย่อยของบริษัท
โดยก่อนหน้านี้ PRM ระบุว่า การเข้าซื้อหุ้น Big Sea จะแบ่งออกเป็น 2 ช่วง คือ ช่วงแรก PRM จะเข้าซื้อหุ้นสามัญจำนวน 252,000 หุ้น หรือคิดเป็นสัดส่วน 70% ของหุ้นที่ออกและจำหน่ายแล้วทั้งหมดใน Big Sea จากบริษัท ทีดับบลิวที จำกัด โดยมีมูลค่ารวมไม่เกิน 1,400 ล้านบาท ซึ่งคาดว่าจะทำธุรกรรมแล้วเสร็จและรับรู้รายได้ทันทีภายในไตรมาส 2/61
จากนั้น PRM จะทยอยเข้าซื้อหุ้น Big Sea ในส่วนที่เหลืออีก 108,000 หุ้น หรือคิดเป็นสัดส่วน 30% ของหุ้นที่ออกและจำหน่ายแล้วทั้งหมดจาก ทีดับบลิวเอทีที ลิมิเต็ด (TWATT Limited) โดยทยอยเข้าซื้อหุ้นในสัดส่วน 10% ต่อปี รวม 3 ปี ซึ่งสัดส่วนการเข้าทยอยซื้อหุ้นในช่วง 3 ปีนี้จะพิจารณาจากผลการดำเนินงานของ Big Sea เป็นสำคัญ โดยคาดว่าการซื้อขายหุ้นในช่วงที่ 2 จะแล้วเสร็จภายในไตรมาส 2/64 ซึ่งคิดเป็นมูลค่ารวมไม่เกิน 1,500 ล้านบาท